## Universitats destina 829.350 euros per a contractar personal de suport vinculat a projectes de transferència tecnològica

*** Este import es repartirà entre 10 centres d’investigació de la Comunitat Valenciana al llarg de tres anualitats
* L’objectiu és impulsar la transferència de coneixement i tecnologia del sistema valencià d’I+D+i i fer-lo més dinàmic i obert**

La Conselleria d’Educació, Cultura, Universitats i Ocupació destinarà 829.350 euros per a contractar personal de suport vinculat a projectes de transferència tecnològica que es desenrotllen en deu centres d’investigació de la Comunitat Valenciana.

L’objectiu d’estes subvencions és impulsar la transferència de coneixement i tecnologia del sistema valencià d’I+D+i i fer-lo més dinàmic i obert.

Per a fer-ho, la Conselleria, a través de la Direcció General de Ciència i Investigació, cofinançarà els salaris i la quota empresarial de la Seguretat Social derivada dels contractes laborals del personal investigador contractat per estos centres d’investigació.

L’import global que la Generalitat destina a estes subvencions es distribuirà entre 10 centres d’investigació de la Comunitat Valenciana al llarg de tres anualitats. Concretament, en 2025 es repartiran 225.000 euros, 437.450 euros en 2026 i 166.900 en 2027.

Les entitats beneficiàries són el Consell Superior d’Investigacions Científiques, que rebrà 63.800,00 euros; la Fundació Investigació Hospital Clínic Universitari de València, que comptarà amb una assignació de 72.000,00 euros; la Fundació Foment Investigació Sanitària i Biomèdica CV, l’import assignat del qual és també de 72.000,00 euros, així com la Fundació IVI per a l’Estudi de la Reproducció, que rebrà 216.000,00 euros.

Així mateix, la Generalitat subvencionarà amb 36.000,00 euros l’Institut Valencià d’Investigacions Agràries; amb 27.000,00 euros la Universitat Miguel Hernández d’Elx; 30.750,00 seran per a la Universitat Jaume I de Castelló, 72.000,00 per a la Universitat d’Alacant; 159.350,00 per a la de València i 62.450,00 per a la Politècnica de València.

Cal assenyalar que a estes subvencions es van presentar 60 sol·licituds, que van ser avaluades per l’Agència Valenciana d’Avaluació i Prospectiva (AVAP).

**Sistema valencià d’I+D**

Estes ajudes formen part del programa d’accions de potenciació i orientació de la transferència d’investigació (APOTI), gestionat per la Direcció General de Ciència i Investigació.

La convocatòria APOTI pretén impulsar la transferència de coneixement i tecnologia del sistema valencià d’I+D i fer-lo més dinàmic, obert i orientat a resultats.

La titular de la Secretaria Autonòmica d’Universitats, Esther Gómez, s’ha mostrat satisfeta amb “la celeritat amb la qual s’ha resolt el procediment” que, segons ha constatat, “servirà per a avançar cap a una I+D més connectada amb les necessitats de la societat valenciana”.

En esta línia, Esther Gómez ha destacat “el compromís de la Conselleria amb la transferència de coneixement com a eix fonamental de les polítiques científiques de la Generalitat”.

Fecha: 17/05/2025